РЕШЕНИЕ НА КОМИСИЯТА
от 22 октомври 2008 година
за изменение на Решение 2007/777/ЕО по отношение на вноса на някои месни продукти от Нова Каледония в Общността
(нотифицирано под номер C(2008) 6050)
(текст от значение за ЕИП)
(2008/817/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 92/118/ЕИО на Съвета от 17 декември 1992 г. за определяне на ветеринарно-санитарните и здравните изисквания относно търговията и вноса в Общността на продукти, които не са подчинени по отношение на посочените изисквания на специалните правила на Общността, посочени в глава I от приложение А към Директива 89/662/ЕИО и, по отношение на патогените, на Директива 90/425/ЕИО (1), и по-специално член 10, параграф 2, буква а) от нея,
като взе предвид Директива 2002/99/ЕО на Съвета от 16 декември 2002 г. за установяване на ветеринарно-санитарни правила, регулиращи производството, преработката, разпространението и пускането на пазара на продукти от животински произход за консумация от човека (2), и по-специално уводното изречение на член 8, първата алинея на член 8, параграф 1 и член 8, параграф 4 от нея,
като има предвид, че:
(1)
Решение 2007/777/ЕО на Комисията от 29 ноември 2007 г. за определяне на ветеринарно-санитарни и здравни изисквания и образци на сертификати за внос от трети страни на определени месни продукти и обработени стомаси, пикочни мехури и черва за консумация от човека и за отмяна на Решение 2005/432/ЕО (3) установява правила за вноса в Общността на пратки от определени месни продукти за човешка консумация. Част 2 от приложение II към това решение съдържа списъците с трети страни и части от тях, от които следва да бъде разрешено внасянето на тези продукти. С това решение се установяват и образци на ветеринарно-санитарни и здравни сертификати, както и правила за обработката, изисквана за въпросните продукти.
(2)
Нова Каледония поиска разрешение за внасяне в Общността на месни продукти, приготвени от домашен едър рогат добитък, от някои видове дивеч и от определени части от тези животни.
(3)
Комисията извърши одит в Нова Каледония съгласно първата алинея на член 8, параграф 1 от Директива 2002/99/ЕО, показал, че компетентният ветеринарен орган в тази страна осигурява подходящи гаранции по отношение на спазването на законодателството на Общността.
(4)
Поради тази причина е уместно да се разреши вноса от Нова Каледония в Общността на месни продукти, приготвени от домашен едър рогат добитък, от някои видове дивеч и от определени части от тези животни, като от съображения за здравето на животните продуктите се подлагат на общата обработка (обработка А), посочена в част 4 от приложение II към Решение 2007/777/ЕО.
(5)
Следователно Решение 2007/777/ЕО следва да бъде съответно изменено.
(6)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Част 2 от приложение II към Решение 2007/777/ЕО се заменя с текста на приложението към настоящото решение.
Член 2
Адресати на настоящото решение са държавите-членки.
Съставено в Брюксел на 22 октомври 2008 година.